Document ID: 32011D0127

KOMMISSIONENS AFGØRELSE
af 24. februar 2011
om ændring af beslutning 2007/697/EF om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
(meddelt under nummer K(2011) 1032)
(Kun den engelske udgave er autentisk)
(2011/127/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
ud fra følgende betragtninger:
(1)
Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra de mængder, der er anført i nr. 2, andet afsnit, første punktum, og i nr. 2, andet afsnit, litra a), i bilag III til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. lang vækstsæson og afgrøder, der optager meget kvælstof.
(2)
Den 22. oktober 2007 vedtog Kommissionen beslutning nr. 2007/697/EF om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (2), hvorved Irland fik tilladelse til at anvende 250 kg husdyrgødning pr. hektar årligt fra husdyrgødning på bedrifter med mindst 80 % græsjorder.
(3)
Undtagelsen, der blev indrømmet ved beslutning 2007/697/EF, berører ca. 5 000 landbrug i Irland svarende til ca. 2,7 % af det samlede antal bedrifter med kvæg og får, 10 % af det samlede antal græssende dyr og 4,2 % af det totale landbrugsareal. Beslutning 2007/697/EF finder anvendelse indtil den 17. juli 2010.
(4)
Den 12. maj 2010 forelagde Irland for Kommissionen en anmodning om en forlængelse af undtagelsen. Anmodningen blev begrundet i de objektive kriterier, der er fastsat i nr. 2, tredje afsnit, i bilag III til direktiv 91/676/EØF.
(5)
Irland har vedtaget et nyt handlingsprogram for perioden juli 2007 til december 2013, der hovedsagelig opretholder foranstaltningerne i handlingsprogrammet, der er gældende indtil den 30. juni 2010, og det finder anvendelse på hele Irlands territorium.
(6)
Den fjerde rapport om gennemførelsen af direktiv 91/676/EØF i Irland for perioden 2004-2007 viser en generel stabil eller forbedret vandkvalitet. For grundvand viste 2 % af målestationerne gennemsnitlige nitratværdier større end 50 mg/l, og 74 % af stationerne viste værdier under 25 mg/l. Med hensyn til overfladevand viste 97 % af stationerne gennemsnitlige nitratværdier under 25 mg/l, og ingen stationer viste gennemsnitlige værdier over 50 mg/l. 93 % af søerne var klassificeret som enten oligotrofe eller mesotrofe, og 7 % af søerne var klassificeret som enten eutrofe eller hypertrofe.
(7)
Antallet af husdyr faldt yderligere i perioden 2004-2007 med ca. 4 % for kvæg, 19 % for får, 4 % for svin og 7 % for fjerkræ (3). Det årlige forbrug af organisk nitrogen fra husdyrgødning og mineralsk kvælstof faldt med henholdsvis 5 % og 17 %. De samlede dyrkede arealer faldt med 3 % til 4,28 mio. hektar, og græsjorde udgør stadig over 90 % af landbrugsarealerne.
(8)
I betragtning af det videnskabelige materiale, der fremlægges i anmodningen, og de foranstaltninger, som Irland med handlingsprogrammet for perioden juli 2010-december 2013 har forpligtet sig til at gennemføre, kan det konkluderes, at betingelserne for indrømmelse af en undtagelse i henhold til direktiv 91/676/EØF - som f.eks. lang vækstsæson og afgrøder, der optager meget kvælstof - stadig er opfyldte, og at undtagelsen ikke vil forhindre imødekommelsen af målsætningerne i det pågældende direktiv.
(9)
Med henblik på at sikre, at de berørte græsjordsbedrifter fortsat kan være omfattet af en undtagelse, er det hensigtsmæssigt at forlænge gyldigheden af beslutning 2007/697/EF til den 31. december 2013.
(10)
Fristen for indberetning til Kommissionen fastsat i beslutning 2007/697/EF bør imidlertid ændres med henblik på at lette de administrative byrder, og derfor bør Irland få tilladelse til at fastsætte en og samme rapporteringsfrist for alle rapporteringskravene.
(11)
Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF -
VEDTAGET DENNE AFGØRELSE:
Artikel 1
I beslutning 2007/697/EF foretages følgende ændringer:
1.
Artikel 1 affattes således:
»Artikel 1
Den undtagelse, som Irland ved brev af 18. oktober 2006 har anmodet om, og den forlængelse, der blev anmodet om ved skrivelse af 12. maj 2010, med henblik på at tillade en højere mængde husdyrgødning end den, der er anført i nr. 2, andet afsnit, første punktum, og i nr. 2, andet afsnit, litra a), i bilag III til direktiv 91/676/EØF, indrømmes på de betingelser, der er fastlagt i denne afgørelse.«
2.
Artikel 8, stk. 1, andet afsnit, affattes således:
»Disse kort skal fremsendes til Kommissionen en gang om året inden juni måned.«
3.
Artikel 11 affattes således:
»Artikel 11
Anvendelse
Denne afgørelse finder anvendelse inden for rammerne af Irlands handlingsprogram som gennemført ved European Communities (Good Agricultural Practice for Protection of Waters) Regulations 2010 (Statutory Instrument No 610 of 2010).
Den udløber den 31. december 2013.«
Artikel 2
Denne afgørelse er rettet til Irland.
Udfærdiget i Bruxelles, den 24. februar 2011.

Labels: 18
15
1
20